Måske har vi allerede passeret det tidspunkt, hvor såkaldte tipping points i klimaet og biosfæren kan afværges. Adskillige tipping points er i dag »faretruende tæt på«. Derfor giver det ikke mening med den cost-benefit-tilgang til indsatsen mod klimaforandringer, som dominerer megen økonomisk tænkning og politisk handling.

Det siger et hold af internationalt førende klima- og biosfæreforskere i en usædvanlig skarpt formuleret appel, offentliggjort onsdag i det videnskabelige tidsskrift Nature.

Et tipping point er det punkt, hvor en proces, der normalt forløber roligt og forudsigeligt, er blevet presset så meget, at en tærskel pludselig overskrides og sætter en række selvforstærkende kædereaktioner i gang.

»Det er vores vurdering, at dokumentationen om tipping points er nok til at indikere, at vi befinder os i en planetær nødstilstand: Både risikoen og tidspresset peger på en akut situation,« skriver forskerholdet, der ud over Katherine Richardson, professor i biologisk oceanografi ved Københavns Universitet, tæller seks internationalt anerkendte forskere.